Антуан Пэн

**Антуа́н Пэн**, *Песн*, *Пен* (француз телендә: Antoine Pesne; 1683 елның 23 мае, Париж, Франция Корольлеге — 1757 елның 5 августы, Берлин, Пруссия Корольлеге) — француз һәм  алмания живописец-портретисты, фридерициан рококосының иң әһәмиятле вәкилләренең берсе. 1711 елдан бирле өч прусс короленең: Фридрих I, Фридрих Вильгельм I һәм Фридрих II-нең сарай яны рәссамы; 1722 елдан бирле Пруссия художество һәм механик фәннәр академиясе мөдире.

## Тәрҗемәи хәле
Киләчәк сарай яны рәссамы әтисе Жаннан һәм Парижда Король живопись һәм сынчылык академиясе мөдире һәм король Людовик XIV-нең сарай яны рәссамы булган  туганнан туган бабасы Шарль де Лафосстан өйрәнгән. Академиядән стипендия Антуан Пэнга 1705-1710 елларда  Венециядә, Неапольдә һәм Римда уку узарга мөмкинчелек биргән.
Римда ул остаз буларак берничә елга итальян рәссамы Андреа Челестины җәлеп итә алган. Шунда ук, Римда, Антуан Пэн рәссам-флорист Жан Батист Гайо Дюбюссонның кызы Урсула-Анна Дюбюссонга өйләнгән.
1710 елда Пруссия короле Фридрих I Берлинда сарай яны рәссам вазыйфасына яшь Пэнны чакырган. Пэн хатыны һәм аның гаиләсе белән Берлинга күчкән һәм 1711 елның 6 маенда үлгән һолланд Августин Тервестенны постында алыштырып рәсми рәвештә сарай яны живописецы булып билгеләнгән булган. 
Пэн Фридрих Вильгельм I вакытында да сарай янында вазыйфасын калдырган, әмма сакчыл “король-солдат” рәссамның эш хакын ике мәртәбә киметкән. 1715 елда Антуан Пэн Дессауга укырга барган, ә 1718 елда Парижда Король живопись һәм сынчылык академиясендә тәкьдим итәр өчен Дрезденга зиярәт итеп “Самсон һәм Далила” картинасын ясаган. 1720 елда Антуан Пэн академия әгъзасы булган. 1722 елда ул Берлинда Прусс король сәнгать академиясенең мөдире булып билгеләнгән булган һәм шул сыйфатта 1723 һәм 1724 елларда Париж һәм Лондонда булган.
1736 елдан 1740 елга кадәр Антуан Пэн Райнсбергта француз сәнгате сөючесе һәм Антуан Ваттоның картиналарының дәртле туплаучысы нәсел принцы Фридрих сарае янында торган. Ул француз Пэнны аның өчен Ватто стилендә картиналар ясаячак дип өметләнеп тәэмин иткән. Пэн Фредерикның түгәрәк өстәле артында бик теләнгән кунак булып киткән. Райнсбергта 1738 елдан 1740 елга кадәр чорда ул күп санлы портрет ясаган һәм аллегорик-мифологик сюжетларга берничә плафон росписе ясаган. Монда ук аның аннан 1730-ынчы еллар башында Берлин сәнгать академиясендә өйрәнгән архитектор Георг Венцеслаус фон Кнобельсдорф белән уңышлы хезмәттәшлеге башланган. Тәхеткә утырганнан соң король Фридрих ике остага Шарлоттенбург сараен киңәйтергә, Потсдамда Сан-Суси  сараен төзергә һәм Потсдан шәһәр сараен  фридерициан рококосы стилендә янә төзергә кушкан.
1746 елда Пэн корольдән бүләк итеп Берлинда Обервалльштрассе, 3 адресы буенча утар һәм йорт төзү өчен материаллар алган. Рәссам анда гомере ахырына кадәр торган. Пэн үлеменең 145-енче еллыгында Берлин шәһәре “Фридрих Бөекнең сарай яны рәссамы турында хәтерне мәңгеләштерер өчен”  бронза мемориаль тактаны куярга карар иткән. Мемориаль тактада шулай дип язылган булган: «Монда гомеренең соңгы елларында торган / король сарай яны рәссамы / Антуан Песне / 1683 елның 23 маенда туган, 5 августа 1757 елның 5 августында үлгән. / Аның турында истәлеккә / Берлин шәһәре 1901 ел». Йорт сакланып калмаган, ул Икенче бөтендөнья сугышы вакытында җимерелгән булган.
Граф Густав Адольф фон Готтер кушуы буенча 1747 ел тирәсендә Антуан Пэн Мольсдорф (Тюрингия) кальгасы проекты өстендә эшләгән, шуннан соң аның художество иҗаты күбесенчә тәмамланган булган. Бары тик 1754 елда Пэн пумала алган һәм ике кызы белән мәшһүр автопортретын иҗат иткән.
Өч прусс короленең сарай яны рәссамы булып хезмәт иткән Антуан Пэн 1757 елның 5 августында үлгән һәм киләсе көнне Берлинда Жандарменмаркт мәйданында Немец соборы (Deutschen Domes) склепында архитектор Кнобельсдорф янында күмелгән булган. Соборда реставрацион эшләр белән бәйле  Пэн һәм Кнобельсдорф калдыклары 1881 елда Берлин Кройцберг районында Халлешес-Торда Иерусалим һәм Яңа чиркәү общинасының зиратында янә күмелгән булган. Мәрмәр такта һәм путти белән баштагы кабер комплексы я Икенче бөтендөнья сугышы вакытында бомбардировкалар тарафыннан җимерелгән булган, я Блюхерштрассе күчерү буенча төзелеш эшләре вакытында югалтылган булган. Хәзер рәссам турында Цоссенерштрасседа зиратка керү янында Берлин шәһәренә караган бизәлмәгән кабер ташы гына истәлек булып кала. 2014 елга кадәр кабер Берлин шәһәренең шәрәфле кабере булып саналган.
1983 елда Потсдам-Сан-Сусида Яңа сарайда һәм “Рим коену урыннарында” һәм шулай ук Берлинда Антуан Пэнның 300 еллыгына багышланган масштаблы күргәзмә үткән.
Замандашлары архитектор Георг Венцеслаус фон Кнобельсдорф һәм сынчы Иоганн Август Наль Олысы белән беррәттән Антуан Пэн фридерициан яки прусс рококосы тарихи-төбәк стиленең иң әһәмиятле вәкилләренә карый.
## Галерея

Pygmalion und Galatea (Pesne).jpg|Пигмалион һәм Галатея. 1747. Агач, май. Сан-Суси сарае, Потсдам
Antoine Pesne - Portrait of Friedrich Ernst von Knyphausen (1678–1731) - M.Ob.1013 MNW - National Museum in Warsaw.jpg| Фридрих Эрнст фон Книфаузен портреты. Як. 1707. Киндер тукыма, май. Милли музей, Варшава
Antoine pesne friedrich wil.jpg|Фридрих Вильгельм I. 1733 елдан соң. Киндер тукыма, май. Немец тарихи музее, Берлин
Antoine Pesne; Frederik I von Preußen.jpg|Фридрих I, Пруссия короле. 1713 елга кадәр. Киндер тукыма, май. Сан-Суси сарае, Потсдам
Friedrich2 jung.jpg|Фридрих II Пруссияле. 1745. Киндер тукыма, май. Сан-Суси сарае, Потсдам
Stanisław Leszczyński, König von Polen (Pesne).jpg|Станислав Лещинский, Польша короле. Як. 1731. Киндер тукыма, май. Сан-Суси сарае, Потсдам
Koningin elisabeth christine.jpg|Элизабет Кристина фон Брауншвейг-Беверн. Як. 1739. Киндер тукыма, май. Сан-Суси сарае, Потсдам
Luise Ulrika of Prussia by Antoine Pesne- 1744 ca.jpg|Луиза Ульрика Пруссияле. Як. 1744. Киндер тукыма, май. Берлин картина галереясе
La barberina.jpg|«Барбарина». Биюче Барбара Кампанини портреты. Як. 1745. Киндер тукыма, май. Шарлоттенбург сарае, Берлин
Antoine Pesne - Marianne Cochois - WGA17376.jpg|Марианна Кошуа. Як. 1750. Киндер тукыма, май. Шарлоттенбург сарае, Берлин
Antoine Pesne (zugeschrieben) - Die Tänzerin Marianne Cochois - 15285 - Bavarian State Painting Collections.jpg|Биюче Марианна Кошуа. Як. 1723. Бавар дәүләт картина тупламалары, Мюнхен
Georg Wenzeslaus von Knobelsdorff 1738.jpg|Георг Венцеслаус фон Кнобельсдорф. 1737. Киндер тукыма, май. Дорн Музее, Нидерландлар
Pesne - Freifrau von Keyserlinck.jpg|Элеонора Луиза Альбертина, графиня фон Шлибен-Зандитен, фрейфрау фон Кейзерлингк портреты. Як. 1745. Киндер тукыма, май. Шарлоттенбург сарае, Берлин
Antoine Pesne - The masquerade ball - S-2005-67 - Finnish National Gallery.jpg|Бал-маскарад. Атенеум, Хельсинки


## Искәрмәләр

## Әдәбият
* 
* 
* 
* 
* 
* 

## Шулай ук карагыз
* Paintings by Antoine Pesne https://commons.wikimedia.org/wiki/Paintings_by_Antoine_Pesne

## Сылтамалар
* 
Төркем:Рәссамнар